MEDDELELSE FRA KOMMISSIONEN TIL RÅDET OG EUROPA-PARLAMENTET - Teknisk justering for 2003 af de finansielle overslag på grundlag af udviklingen i BNI og priserne (Punkt 15 i den interinstitutionelle aftale af 6. maj 1999 om budgetdisciplin og forbedring af budgetproceduren)

1. Den interinstitutionelle aftale (AII) af 6. maj 1999 om budgetdisciplin og forbedring af budgetproceduren [1] omfatter tabellen over de finansielle overslag for EU-15 (bilag I) og den vejledende finansielle ramme for EU-21 (bilag II), som er udformet på grundlag af hypotesen om et EU udvidet med 6 nye medlemmer fra 2002 (Cypern, Estland, Ungarn, Polen, Republikken Tjekkiet og Slovenien.

[1] EFT C 172 af 18. juni 1999, s. 1.

I henhold til aftalens punkt 15 foretager Kommissionen hvert år forud for budgetproceduren for regnskabsår n+1 en teknisk justering af de finansielle overslag på grundlag af udviklingen i bruttonationalindkomsten (BNI) og i priserne.

Denne meddelelse har til formål at præsentere budgetmyndigheden for resultatet af denne tekniske tilpasning af de finansielle overslag for regnskabsåret 2003.

2. Tabel 1 og 2 viser de finansielle overslag for EU-15 i og den finansielle ramme for EU-21 justeret til 2003-priser.

2.1. Loft over egne indtægter

Rådets afgørelse af 29. september 2000 om ordningen for De Europæiske Fællesskabers egne indtægter [2] træder i kraft efter at være ratificeret af medlemsstaternes parlamenter. Ratificeringsprocedurerne forventes afsluttet i begyndelsen af 2002. Afgørelsen får virkning pr. 1. januar 2002 (1. januar 2001 for visse bestemmelsers vedkommende).

[2] Rådets afgørelse af 29. september 2000 om ordningen for De Europæiske Fællesskabers egne indtægter (200/597/EF, Euratom)

I afgørelsen fastslås, at med henblik på dens anvendelse forstås ved BNI årets bruttonationalindkomst, som den beregnes ved anvendelse af ENS 95 [3]. Det fastslås ligeledes, at det i forbindelse med anvendelsen af ENS 95 er hensigtsmæssigt at tilpasse loftet for de egne indtægter, der udtrykkes i procent af BNI, for at bevare de finansielle midler, der stilles til rådighed for Fællesskabet, uændret. I overensstemmelse med afgørelsens bestemmelser foretog Kommissionen i december 2001 denne tilpasning og meddelte budgetmyndigheden resultatet heraf [4]. Loftet for de egne indtægter på 1,27 % af BNI-15 bliver på 1,24 % af BNI-15

[3] Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab, EFT L 310 af 30.11.1996.

[4] Meddelelse fra Kommissionen til Rådet og Europa-Parlamentet - Tilpasning af loftet for egne indtægter og loftet for bevillinger til forpligtelser som følge af ikrafttrædelsen af afgørelse 2000/597/EF, Euratom, jf. dok. KOM(2001) 801 endelig udg. af 28.12.2001.

Af klarhedshensyn viser tabel 1 og 2 tallene fra den tekniske tilpasning for 2003 efter både ENS - 2. udgave og efter det nye system (ENS 95).

2.2. Tabellen over de finansielle overslag for EU-15

Det samlede beløb for bevillingerne til forpligtelser udgør for 2003 102 145 mio. EUR, hvilket svarer til 1,07 % af BNI.

Det tilsvarende samlede beløb for bevillingerne til betalinger for EU-15 er på 102 767 mio. EUR, hvilket svarer til 1,08 % af BNI.

Under hensyntagen til de disponible bevillinger med henblik på tiltrædelsen beløber det samlede loft for bevillinger til betalinger sig til 110 033 mio. EUR (ca. 1,16 % af BNI for EU-15), hvilket ud fra de nuværende økonomiske prognoser giver en margen under loftet for egne indtægter på 7 849 mio. EUR.

For regnskabsårene 2000, 2001 og 2002 er margenens størrelse blevet ajourført i forhold til de foregående tekniske justeringer under hensyntagen til de seneste skøn over BNI, således at det bliver muligt at foretage sammenligninger over flere år. Til gengæld forbliver de lofter for forpligtelser og betalinger, der fremkom ved de daværende justeringer, uændrede.

2.3. Den finansielle ramme for EU-21

Da der ikke foreligger et skøn over BNI for hvert af de seks ansøgerlande, er BNP-aggregatet her anvendt for dem på grundlag af de seneste oplysninger og prognoser. De seks landes samlede BNP anslås til 402 mia. EUR i 2003.

3. Tabel 3 viser de makroøkonomiske parametre, der er anvendt til justeringen. De bygger på oplysninger fra Eurostat og de seneste prognoser, som Kommissionen har udarbejdet i samarbejde med de nationale eksperter (økonomiske budgetter, efteråret 2001).

Disse oplysninger og prognoser er baseret på det europæiske nationalregnskabssystem, der blev revideret i 1995 ("ENS 95").

4. Ved beregningen af justeringen har man anvendt følgende deflatorer på tabellen over de finansielle overslag (som er udarbejdet i 1999-priser):

- en kumuleret deflator på 8,243 %, der dækker perioden 2000-2002, er anvendt på loftet for udgiftsområde 1 og på beløbet til strukturfondene under udgiftsområde 2, jf. AII-aftalens punkt 15 (fast årlig sats på 2 %)

- den kumulerede BNI-deflator i euro for 2000-2003, dvs. 8,56 %, er anvendt på de øvrige lofter (den effektive deflator)

- i overensstemmelse de finansielle overslag, der blev vedtaget af Det Europæiske Råd i Berlin i marts 1999, afskaffes den monetære reserve fra 2003.

For betalingernes vedkommende er justeringen baseret på de skøn over bevillingerne til betalinger til de enkelte udgiftsområder, der blev foretaget ved udarbejdelsen af tabellen over de finansielle overslag i 1999-priser. Nedenstående tabel gør nærmere rede for beregningsmetoden:

>TABELPOSITION>

For så vidt angår de disponible bevillinger til betalinger med henblik på tiltrædelsen er betalingerne under udgiftsområde 1 blevet justeret på grundlag af en kumuleret deflator på 8,243 %. Under "Andre udgifter" er der foretaget en sondring mellem de betalinger, der henhører under strukturfondene, hvor man har benyttet den kumulerede deflator på 8,243 %, og betalingerne under udgiftsområde 3 og 5, hvor den kumulerede deflator på 8,5569 % er anvendt.

Den vejledende tabel for den finansielle ramme for EUR-21 (jf. tabel 2) er blevet justeret efter samme fremgangsmåde. For så vidt angår forpligtelsesbevillingerne under udgiftsområde 8 ("Udvidelse") er bevillingerne til landbrug og strukturforanstaltninger blevet justeret med den kumulerede deflator på 8,243 %, medens bevillingerne til interne politikker og administration er justeret med den kumulerede deflator på 8,5569 %. Betalingerne under udgiftsområde 8 er blevet justeret efter samme beregningsmetode som de disponible betalinger med henblik på tiltrædelsen, der findes i tabellen over de finansielle overslag.

5. Landbrugsretningslinjen er blevet beregnet i henhold til bestemmelserne i artikel 3 i Rådets nye forordning om budgetdisciplin (jf. tabel 4) [5].

[5] Rådets forordning (EF) nr. 2040/2000 af 26. september 2000, EFT L 224 af 29. september 2000, s. 27.

Sukker- og isoglucoseafgifterne samt restitutionerne for henholdsvis fødevarehjælp og AVS-sukker er på dette stadium baseret på beløbene på budgettet for 2002 og tager højde for reformen vedrørende den fælles markedsordning for sukker, som blev vedtaget i løbet af 2001. I overensstemmelse med beslutningen om budgetdisciplin vil retningslinjens endelige størrelse - hvad angår disse specifikke elementer - blive fastsat ved fremlæggelsen af det foreløbige budgetforslag for 2003.

Beløbet for landbrugsretningslinjen andrager foreløbigt 52 177 mio. EUR for 2003 [6].

[6] Dvs. en margen på 2 038 mio. EUR i forhold til de samlede udgifter, der ifølge forordningen om budgetdisciplin indgår i retningslinjen (udgiftsområde 1, landbrugsdelen af førtiltrædelsesstøtten under udgiftsområde 7, de bevillinger, der på landbrugsområdet er disponible med henblik på tiltrædelsen).

6. Hvad angår udgiftsområde 5 fremgår det af en henvisning til oversigten over de finansielle overslag, at de pensionsudgifter, der er medtaget under loftet for dette udgiftsområde, er beregnet efter fradrag af personalets indbetalinger til denne ordning, inden for en grænse på 1 100 mio. EUR i 1999-priser for perioden 2000-2006. Som anført i Kommissionens meddelelse om den tekniske justering for 2000 [7] skal denne bestemmelse fortolkes sådan, at der fastsættes en dobbelt grænse for de beløb, der trækkes fra pensionsudgifterne i forbindelse med anvendelsen af udgiftsområdets loft:

[7] SEK(1999) 847 endelig udg., afsnit 6.

- dette beløb kan ikke det enkelte år overstige de bidrag, der faktisk er opført som indtægter på budgettet. For 2003 anslås disse bidrag foreløbigt [8] til 178 mio. EUR, dvs. 163 mio. EUR i 1999-priser på grundlag af den kumulerede deflator på 8,5569 %, der i øvrigt er anvendt ved justeringen af udgiftsområdets loft

[8] Den forventede deflator for 2003 er anvendt på de bidrag, der er opført på budgettet for 2002 (175 mia. EUR).

- de samlede kumulerede fradrag for perioden 2000-2006 kan ikke overstige 1 100 mio. EUR i 1999-priser, dvs. et årligt gennemsnit på 157 mio. EUR (170 mio. i 2003-priser).

Da de administrative udgifter generelt er regelmæssigt tilbagevendende, må man hvert år for at undgå at udnytte en margen i begyndelsen af perioden, som i sidste ende ikke vil være til rådighed i sin helhed, benytte den laveste grænse, dvs. for 2003 et beløb på 170 mio. EUR i løbende priser.

7. I henhold til AII-aftalens punkt 10, femte afsnit, opstilles der særskilte vejledende tabeller til oplysning om de transaktioner, der ikke er opført i det almindelige budget, og om den forventede udvikling inden for de forskellige kategorier af Fællesskabets egne indtægter, og disse tabeller ajourføres årligt ved den tekniske tilpasning af de finansielle overslag.

I vedlagte tabel 5.1 - 5.3 er disse oplysninger ajourført på grundlag af de senest foreliggende prognoser. De vedrører henholdsvis EUF, EKSF's aktionsbudget og de egne indtægters struktur.

8. Kommissionen vil i overensstemmelse med punkt 16-18 i den interinstitutionelle aftale forelægge budgetmyndigheden sit forslag til tilpasning af de finansielle overslag under hensyn til bevillingsudnyttelsen, så snart resultaterne af gennemførelsen af regnskabsåret 2001 er fastslået (medio februar 2002).

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>